Slagoffer help self ‘diewe’ vastrekArgieffoto: SAPD Kapt. Frederick van Wyk, woordvoerder van die polisie, het gesê die voorval het Saterdag omstreeks 15:00 in Marina da Gama plaasgevind. Die slagoffer, ŉ inwoner van Muizenberg, het by ŉ vriend in Uitsigweg gaan kuier. Volgens Van Wyk het die man pas in sy motor geklim toe ŉ wit VW Polo agter hom stilgehou het en ŉ verdagte uit die motor geklim en na hom toe geloop het. Die verdagte het die man se twee Apple iPhone-selfone gesteel en weggejaag. Die slagoffer het die Muizenberg-polisie in kennis gestel nadat hy met behulp van die “find my iPhone”-toepassing sy selfone nagespoor het. Hy het die polisie meegedeel dat die selfone in Orangeweg in Vrygrond is. Die polisie het na die toneel gehaas waarna die bestuurder van die VW Polo weggejaag het en ŉ blitsjaagtog gevolg het. Volgens Van Wyk het die bestuurder van die Polo beheer verloor waarna die motor omgeslaan en op die strand tot stilstand gekom het. “Die verdagte, ŉ 26-jarige man van Khayelitsha, het langs die motor in die sand gelê.” Die verdagte is in hegtenis geneem en na die Victoria-hospitaal geneem vir behandeling. Die polisie het met behulp van die slagoffer die fone nagespoor en nog twee verdagtes, 21 en 26 jaar oud, is in hegtenis geneem. Die verdagtes sal na verwagting Dinsdag in die Muizenberg-landdroshof verskyn.